再次轉庵韻
作者：許及之
朝代：宋

paragraphs: 安石移根煩使指，花蹙紅綃誰擘毀。
封姨妬作阿醋呼，同調何殊申及甫。
肯憐顛倒落絳英，祇覺韓公用心苦。
流傳午節遂成例，萱草戎葵併驅使。
真能染却白雲殷，靈囿鮮繁金谷水。
詩人愛節因愛花，射團點綴追前矩。
炎官鍊丹成絳雪，獺膽分杯凝赤髓。
誰言不似舞裙紅，色相異觀特私喜。
點化精神欲然句，晉宋風流坡獨取。
鄙哉摘實兒女見，却要缾罌結多子。